Det er ikke blevet til meget søvn for Kristian Klarskov efter gårsdagens valgtriumf for Moderaterne.

Moderaternes nordjyske kandidat Kristian Klarskov fik stort set ikke lukket et øje natten til onsdag. Valgresultaterne var ikke blot for spændende for ham. De var også historisk gode. Moderaterne står til 16 mandater og fik samlet set det næstbedste debutvalg, som et politisk parti i Danmark nogensinde har fået. Kun overgået af Fremskridtspartiet, som kom i Folketinget med 28 mandater ved jordskredsvalget i 1973. - Jamen det er jo vildt, hvis vi ser på Moderaterne isoleret set. Tredjestørste parti, og jeg synes, det var en vild kamp i går. Specielt de sidste 10 minutter var umulige at sidde stille til, så det har været en vild tur, sagde Kristian Klarskov, da TV2 Nord fangede ham onsdag morgen, efter at han havde fået rundt regnet en time på øjet. Han havde heller ikke fået sovet så meget på valgresultatet, at han vågnede med en sikker fornemmelse af, om han selv er købt eller solgt. - Jeg tror, mine chancer er lige så gode som mine to medkandidater, Dina og Mohammed (Dina Mofidi og Mahammad Rona, red.). De har gjort det vanvittigt godt, så så længe vi ikke har nogle tal, så ved vi ikke noget, og så kan det blive hvem som helst, vurderer Kristian Klarskov. Kristian Klarskov mener ikke, det tilkommer ham at have en mening om, hvad Moderaterne nu skal bruge deres stærke debutvalg til og det faktum, at partiet bliver Folketingets tredjestørste. - Det er helt uden for, hvad jeg har kompetence og mandat til at sige. Jeg har ikke noget bud på det, før vi kommer længere hen. Men vi skal jo selvfølgelig finde en person, som kan være med til at gennemføre så meget af det, som vi kommer med som muligt, fastslår Kristian Klarskov, som formentlig må vente til onsdag eftermiddag eller aften, før han ved, om han skal til at have sin daglige gang på Christiansborg.